**L'abús d'antibiòtics està creant bacteris resistents, i el món es quedarà sense remei per combatre'ls**

[**Joan Antoni Guerrero Vall**](https://elmon.cat/author/joan-antoni-guerrero/)  
18/11/2021

(Article retocat per escurçar-lo

El món està centrat en **la lluita contra el canvi climàtic**, però hi ha **una altra batalla que amenaça la humanitat** i en la qual, segons els investigadors, no s’hi estan esmerçant els esforços suficients: **l’abús dels antibiòtics**. El seu consum desmesurat, per combatre les infeccions per bacteris, està creant unes resistències que fan que al final perdin l’eficàcia. Aquest fet ja està causant problemes en entorns hospitalaris, segons experts consultats per EL MÓN, i  **els més afectats per la situació són les persones immunodeprimides** [pocimmunes, per falta de la vacuna o per altres causes] **en unitats de cures intensives**: per a elles, el risc de morir es multiplica si els antibiòtics administrats no fan l’efecte. Això que passa a petita escala en aquests entorns, diuen els experts, **és el futur que li espera al món sencer si no s’actua**.

**Ignasi Roca**, investigador de la Iniciativa de Resistències Antimicrobianes de l’Institut de Salut Global de Barcelona (ISGlobal), explica a EL MÓN que aquest problema dels antibiòtics **és equiparable a l’alarma pel canvi climàtic**. “Tenen molts punts en comú: són dos problemes a nivell global que necessiten una resposta global”. Però de moment és un problema sobre el qual resulta difícil conscienciar la població.

Així doncs, el dels antibiòtics és un d’aquells problemes del qual en el futur algú dirà que ja s’havia avisat. “Ens hi trobarem en el futur”. I quin futur serà? **L’escenari que es dibuixa és desolador**: la humanitat tornarà a morir per allò que ja havia aconseguit salvar-se gràcies al descobriment, el 1920, dels antibiòtics, **fruit de les investigacions del doctor Fleming**. Aquella solució a les afectacions que els metges recepten diàriament en les consultes podria desaparèixer. “La nostra generació no s’hi trobarà, però, si no actuem, arribarem a un escenari d’època postantibiòtica, **augmentarà la mortalitat per coses fútils, que avui no suposen cap problema”.**

En la mateixa línia que Roca, la biòloga **Raquel Anglès**, que treballa en la indústria farmacèutica, sosté que el dels antibiòtics és un problema preocupant i que en el futur pot donar moltes males notícies. Aquesta experta assenyala que hi ha un fre en la investigació de nous antibiòtics: **“Les empreses farmacèutiques centren els seus esforços en altres àrees terapèutiques i no s’està investigant en nous antibiòtics, els que tenim presenten cada cop més resistències, fet que redueix la seva eficàcia.”.**

**Automedicació i excés de prescripció**

Entre les causes d’això hi ha l’abús, que implica diversos actors. Els experts apunten a l’**automedicació** i també a un **excés de prescripció per part dels metge**s. “De vegades per una infecció vírica de grip recepten antibiòtics per si de cas apareixen infeccions bacterianes oportunistes”, explica Anglès. Per la seva banda, Roca assenyala que, en aquesta prescripció en casos en què potser no seria necessari, també **pot tenir-hi a veure la “pressió social” que el personal mèdic pot sentir a la consulta**.

Sobre aquesta qüestió, la metgessa de família **Rosa Maria Jaumà**, del CAP de Banyoles, opina en declaracions a EL MÓN que “sí que hi ha conscienciació” entre els facultatius. Jaumà recorda que fins i tot**s’han fet programes perquè les farmàcies no puguin administrar antibiòtics sense recepta**.

La problemàtica dels antibiòtics també s’ha multiplicat per **l’ús que se n’ha fet a animals, als quals se’ls ha alimentat amb pinsos que en contenien, amb l’objectiu d’accelerar-ne el creixement**. “Podem estar ingerint productes antibiòtics sense tenir-ne ni idea”, adverteix Raquel Anglès. De fet, apunta que s’ha donat el cas de persones que mai havien pres antibiòtics conscientment i que, en anàlisis que els han fet, ha resultat que sí. De la carn que han menjat.